b'\n_START_ARTICLE_\nProceso \xc5\xa1alis\n_START_PARAGRAPH_\nProceso \xc5\xa1alis (\xc5\xa1alis)\xc2\xa0\xe2\x80\x93 teismo proceso veik\xc4\x97jas, aktyvioji ir tiesiogiai suinteresuotoji proceso pus\xc4\x97. Civilinio proceso \xc5\xa1alys\xc2\xa0\xe2\x80\x93 ie\xc5\xa1kovas arba atsakovas. Jais gali b\xc5\xabti fiziniai ir juridiniai asmenys (LR CPK 41 str. 1 d.)._NEWLINE_Tais atvejais, kai parei\xc5\xa1kiamas ie\xc5\xa1kinys vie\xc5\xa1ajam interesui apginti, ie\xc5\xa1kovu tokioje byloje yra institucija, parei\xc5\xa1kusi ie\xc5\xa1kin\xc4\xaf. Teismas apie prad\xc4\x97t\xc4\x85 byl\xc4\x85 prane\xc5\xa1a asmenims, su kuri\xc5\xb3 teis\xc4\x97mis yra susij\xc4\x99s pareik\xc5\xa1tas ie\xc5\xa1kinys.\n_START_SECTION_\nTeis\xc4\x97s, pareigos\n_START_PARAGRAPH_\n\xc5\xa0alys turi teis\xc4\x99 susipa\xc5\xbeinti su bylos med\xc5\xbeiaga, daryti i\xc5\xa1ra\xc5\xa1us ir nuora\xc5\xa1us, pareik\xc5\xa1ti nu\xc5\xa1alinimus, teikti \xc4\xafrodymus, dalyvauti tiriant \xc4\xafrodymus, u\xc5\xbeduoti klausimus kitiems dalyvaujantiems byloje asmenims, liudytojams ir ekspertams, pateikti pra\xc5\xa1ymus, duoti teismui paai\xc5\xa1kinimus \xc5\xbeod\xc5\xbeiu ir ra\xc5\xa1tu, teikti savo argumentus ir samprotavimus visais bylos nagrin\xc4\x97jimo metu kylan\xc4\x8diais klausimais, prie\xc5\xa1tarauti kit\xc5\xb3 dalyvaujan\xc4\x8di\xc5\xb3 byloje asmen\xc5\xb3 pra\xc5\xa1ymams, argumentams ir samprotavimams, gauti teismo sprendim\xc5\xb3, nutar\xc4\x8di\xc5\xb3 ar nutarim\xc5\xb3, kuriais i\xc5\xa1sprend\xc5\xbeiama byla, nuora\xc5\xa1us, apsk\xc5\xb3sti teismo sprendimus bei nutartis ar nutarimus ir naudotis kitomis procesin\xc4\x97mis teis\xc4\x97mis, kurias \xc5\xa1alims suteikia \xc5\xa1is Kodeksas. Ie\xc5\xa1kovas taip pat turi teis\xc4\x99 pakeisti ie\xc5\xa1kinio pagrind\xc4\x85 arba dalyk\xc4\x85, padidinti ar suma\xc5\xbeinti ie\xc5\xa1kinio reikalavimus \xc5\xa1io Kodekso nustatyta tvarka arba atsisakyti ie\xc5\xa1kinio. Atsakovas turi teis\xc4\x99 pripa\xc5\xbeinti ie\xc5\xa1kin\xc4\xaf. \xc5\xa0alys gali u\xc5\xbebaigti byl\xc4\x85 taikos sutartimi._NEWLINE_Teismas nepriima ie\xc5\xa1kovo ie\xc5\xa1kinio atsisakymo, atsakovo pripa\xc5\xbeinimo ie\xc5\xa1kinio ir netvirtina \xc5\xa1ali\xc5\xb3 taikos sutarties, jeigu tie veiksmai prie\xc5\xa1tarauja imperatyvioms \xc4\xafstatym\xc5\xb3 nuostatoms ar vie\xc5\xa1ajam interesui._NEWLINE_\xc5\xa0alys gali reikalauti, kad teismo sprendimas b\xc5\xabt\xc5\xb3 priverstinai \xc4\xafvykdytas._NEWLINE_Parei\xc5\xa1k\xc4\x97jai ir suinteresuoti asmenys ypatingosios teisenos bylose turi \xc5\xa1ali\xc5\xb3 teises ir pareigas, i\xc5\xa1skyrus \xc5\xa1io Kodekso nustatytas i\xc5\xa1imtis._NEWLINE_\xc5\xa0alys joms priklausan\xc4\x8diomis procesin\xc4\x97mis teis\xc4\x97mis privalo naudotis s\xc4\x85\xc5\xbeiningai. \xc5\xa0alys turi taip pat kitas \xc5\xa1iame Kodekse numatytas pareigas (LR CPK 42 straipsnis \xe2\x80\x9e\xc5\xa0ali\xc5\xb3 teis\xc4\x97s ir pareigos\xe2\x80\x9c).\n_START_SECTION_\nNetinkamos \xc5\xa1alies pakeitimas tinkama\n_START_PARAGRAPH_\nTeismas, bylos nagrin\xc4\x97jimo metu nustat\xc4\x99s, kad ie\xc5\xa1kinys pareik\xc5\xa1tas ne to asmens, kuriam priklauso reikalavimo teis\xc4\x97, arba ne tam asmeniui, kuris turi pagal ie\xc5\xa1kin\xc4\xaf atsakyti, gali vienos i\xc5\xa1 \xc5\xa1ali\xc5\xb3 motyvuotu pra\xc5\xa1ymu, nenutraukdamas bylos, pakeisti pradin\xc4\xaf ie\xc5\xa1kov\xc4\x85 arba atsakov\xc4\x85 tinkamu ie\xc5\xa1kovu arba atsakovu (LR CPK 45 str. 1 d.)._NEWLINE_Jeigu ie\xc5\xa1kovas nesutinka, kad jis b\xc5\xabt\xc5\xb3 pakeistas kitu asmeniu, tai \xc5\xa1is asmuo gali \xc4\xafstoti \xc4\xaf byl\xc4\x85 kaip tre\xc4\x8diasis asmuo, parei\xc5\xa1kiantis savaranki\xc5\xa1kus reikalavimus d\xc4\x97l gin\xc4\x8do dalyko. Apie tai teismas prane\xc5\xa1a \xc5\xa1iam asmeniui._NEWLINE_Jeigu ie\xc5\xa1kovas nesutinka, kad atsakovas b\xc5\xabt\xc5\xb3 pakeistas kitu asmeniu, teismas nagrin\xc4\x97ja byl\xc4\x85 i\xc5\xa1 esm\xc4\x97s._NEWLINE_Teismui nusprendus pakeisti netinkam\xc4\x85 \xc5\xa1al\xc4\xaf tinkama arba \xc4\xafstojus \xc4\xaf byl\xc4\x85 tre\xc4\x8diajam asmeniui, bylos nagrin\xc4\x97jimas atidedamas. Pakeitus netinkam\xc4\x85 \xc5\xa1al\xc4\xaf tinkama ar \xc4\xafstojus \xc4\xaf proces\xc4\x85 naujiems byloje dalyvaujantiems asmenims, bylos nagrin\xc4\x97jimas pradedamas i\xc5\xa1 prad\xc5\xbei\xc5\xb3, i\xc5\xa1skyrus atvejus, kai naujai \xc4\xaf proces\xc4\x85 \xc4\xafstoj\xc4\x99s byloje dalyvaujantis asmuo pra\xc5\xa1o, kad byla b\xc5\xabt\xc5\xb3 nagrin\xc4\x97jama toliau.'